Autoretza hizki larritan | Bizigiro | Berria\nAutoretza hizki larritan\nM. Nigth Shyamalan zinemagileak kutsu ezin pertsonalagoa duen telesail labur bat osatu du\nOrdu erdiko hamar atalek osatzen dute Servant telesaila; Shyamalanek lehen eta bederatzigarren atalak zuzendu ditu. BERRIA Tamaina handiagoan ikusi\nHBO, Netflix, Amazon, Sky, Movistar, Orange... geroz eta gehiago dira telesailen olatuarekin bat egin eta ekoizpen propioak ugaritu dituzten kate zein plataformak. Apple da horien artean berriena; azaro hasieran abiatu zuen programazio propioa, zortzi saio egun berean plazaratuta. Nobedade horien artean, ordea, bada zeresana eman duen lan seinalatu bat.\nServant izena du harribitxi berezi horrek, urteko telesail onenen zerrendetan azken orduan baina zuzen-zuzenean sartu den perla preziatuak. Proiektuaren sustatzaile nagusia, berriz, M. Night Shyamalan, The Sixth Sense film entzutetsuaren zuzendaria. Ordu erdiko hamar ataletan bildu du mamia. Protagonista: haur jaioberriaren heriotzari aurre egin behar dion bikote bat. Istorioa: gordin bezain misteriotsua. Eta tartean, pertsonaiak, kokalekua eta kontakizunaren giroa aberasten dituzten hamaika azpigeruza.\nShyamalanek lehen eta bederatzigarren atalak zuzendu ditu soilik, baina bere autorezko lorratza telesail osoan nabari da. Fikzioaren gidari nagusia izan da, eta, sormenaren kontrola bermatze aldera, irizpide jakinak helarazi dizkie gainerako zuzendariei. Horrela lortu du istorioaren esentzia iruditara eramatea, eta aktore zuzendaritza modu eraginkorrean jorratzea.\nThe Americans, True Detective eta Killing Eve saio goratuetan lan egin duten zinemagileak aritu dira Shyamalanen esanetara, eta denei exijitu die erabateko inplikazioa. Harentzat, onartezina da zuzendariek proiektuaren mesedetara modu pasiboan lan egitea, telesaila mami artistikorik gabeko enkargu soil bat balitz bezala.\nEskakizun horiei esker, are sendoagoa bilakatu da telesailaren alor formala. Etxea da kokaleku nagusia, gizartetik isolaturiko gune itxi eta, sarritan, itogarria. Argazkia, argiztapena, soinuaren lanketa, aktoreen interpretazioak... elementu guztiak norabide berean bideratu ditu sortzaile estatubatuarrak, klima bereizgarria sortu eta telesailari borobiltasuna emateko.\nShyamalanek, gainera, berriz ere erakutsi du narratzaile gisara zeinen trebea den. Zelako gaitasuna duen istorioan gatazka dramatikoa eragiten duten elementuekin maisuki jokatu eta ikuslea alde batetik bestera nahieran eramateko.\nGlass eta Split film arrakastatsuekin kritikaren eta jarraitzaileen babesa berreskuratu ostean, une ezin aproposagoa da hau zinemagile estatubatuarrarentzat, bere autoretza aldarrikatu eta berresteko. Shyamalanen aldeko apustua esanguratsua da Apple TV Plusen aldetik ere: adierazten du enpresa multinazionala prest dagoela logika komertzial soiletik harago arriskatu eta fikzioaren esparruan ere anbizio handiko sortzaileei tartea egiteko.\nToo Old to Die Young, Chernobyl, When They See Us eta Watchmen telesailen etorrerarekin, 2019a urte emankorra izan da autorezko telebistarentzat. Nicholas Winding Refn, Craig Maizn, Ava DuVernay eta Damon Lindelofen talde esklusiboan sartu da M. Night Shyamalan, Servant-en eskutik. Bostek erakutsi dute plataforma erraldoien logikaren barruan ere posible dela parekorik ez duten telesailak sortzea.\nSortzailea:Tony Basgallop, M. Night Shyamalan.\nAktoreak: Lauren Ambrose, Nell Tiger Free, Rupert Grint, Toby Kebbell, S.J. Son.\nFilmaren iraupena: 30 minutu.


AHTa etetea posible dela aldarrikatu dute milaka lagunek Arrasaten | AHT-ren Aurkako Asanblada\nAl, 13/06/2011 - 11:58 -n martintxo -k idatzia\nAbiadura handiko trena (AHT) geratzea posible dela, eta horretarako argudioak daudela aldarrikatu zuten atzo milaka lagunek Arrasaten (Gipuzkoa), AHT Gelditu! Elkarlanak deituta. «Lemoiz gelditu zen. Mobilizazio sozialari esker, Nafarroako goi tentsioko linea elektrikoen proiektuak berriz aztertzea lortu zuen. Epaitegiek behin baino gehiagotan esan dute Castejongo zentral termikoak legez kanpokoak direla. Gaur egun Pasaiako superportuak inoiz baino zailtasun gehiago ditu. Beraz, zergatik ez da posible izango AHTa gelditzea?». Milaka izan ziren AHT Gelditu! Elkarlanak egindako deiari erantzun zioten herritarrak. AHTaren kontrako banderak izan ziren nagusia; baina baita Jaizkibel Bizirik, Superporturik EZ! ziotenak ere. Muskizko (Bizkaia) Koke Plantaren aurkako elastikoak zeramatzan lagun talde bat ere bazen manifestazioan. Izan ere, atzoko protesta, AHTaren aurkako ez ezik, azpiegitura erraldoien kontrakoa ere izan zen. Manifestazioaren pankarta eramaten izan ziren Aralarreko batzarkide Rebeka Ubera, Bilduko batzarkide Ander Rodriguez, ezker abertzaleko Niko Moreno eta Gorripideko kidea Joxe Iriarte, Bikil. Protestan parte hartzen izan ziren, halaber, Asier Agirre Aramaioko alkate ohia eta Arrasateko alkate izandako Xabier Zubizarreta.\nBidean etengabeak izan ziren abiadura handiko trenaren aurkako oihuak: Gelditu Txikizioak!, Ama lurra defenda dezagun! eta Gelditu, gelditu, geldituko dugu! izan ziren gehien entzun ziren leloak. Bidean AHTaren aurkako bi pankarta erezabaldu zituzten, eta ingurumen arriskuari lotutako bi sirena entzunarazi zituzten. Bukaerara iritsi ahala nabarmenagoak izan ziren oihuak, eta txalo artean egin zuten tren lasterraren aurkako protesta.\nAHTak dakarren «diru xahutzea» salatu zuen Elkarlanak manifestazio amaieran irakurritako agirian: «AHTa ekonomia publikoarentzat hipoteka bat da. Gainera, xahutze horrek ondorio larriak ditu: osasun zerbitzuen kalitatea gutxitzea, eta murrizketak hezkuntza eta gizarte zerbitzuetan, besteak beste. Iaz Espainiako Sustapen Ministro Jose Blancok berak aitortu zuen sostengaezina dela azpiegitura publikoen politika».\nKezka azaldu zuten, halaber, tren lasterraren lanetan beharra egiten duten langileen lan baldintzen inguruan. «Dagoeneko lau pertsona hil dira obretan. 10 ordu baino gehiagoko lan orduak eta lan istripuen prebentziorako neurririk eza gailentzen dira». Hori ikusirik, administrazioak «begiak ixten» dituela nabarmendu zuten. «AHTari loturiko lanpostuen sortzea, aberastasuna eta ongizatea gezurra besterik ez dira. Gaur egun Espainiako Estatua da abiadura handiko trenaren kilometro gehien dituen estatua, baina baita langabezia tasa handienak dituena ere. Are gehiago, Europan hazkunde ekonomikorako aukera gutxien duen estatua da Espainia».\ningurumen ikuspegitik naturgune eta ekosistemen «txikitzea» dakarrela ohartarazi zuten. «AHTa lurraldearen antolakuntza orekatuaren hondamena da. Izan ere, erdibidean dauden herri eta eskualdeak izango dira, nekazaritza guneekin batera, obra izugarri honen ingurumenaren gaineko eragina jasango dutenak. Eta, nola ez, horrek nekazaritza eta abeltzaintza jarduerak galtzea ekarriko du».\nHala, AHTa «inposatutako» eredu sozioekonomikoaren ondorio zuzena dela ekarri zuten gogora. «Interes ekonomiko pribatua, ditugun baliabide natural mugatuen gainetik jartzen dituzte». Gainera, nabarmendu zuten AHTa ez dela eredu horri jarraitzen dioen azpiegitura bakarra. Muskizko koke planta, Ezkio Itsaso eta Gueñes arteko goi tentsioko linea, Castejongo zentral termikoak, Zubietako errauste planta, Pasaiako kanpoko kaia, eta harrobiak jarri zituzten adibide. «Guztiek dute prozedura bera: inposizioa; eta guztiek dute ondorio bera: hondamendi sozial eta eta ekologikoa». Azpiegitura horien aurkako taldeak izan ziren manifestazioan, eta proiektu horiek ere bertan behar uzteko eskatu zieten erakundeei.


Gurpilak eta elektroiak - - Baleike.eus\nGurpilak eta elektroiak\nXabier Garmendia 2018-12-01 11:37\nBiak dira biribilak, nahiz eta lehenengoak zilindrikoak eta bigarrenak esferikoak izan, eta azken asteotan jendearen ahotan ditugu biak. Agintariek diote 2040rako konbustioko autoak egiteari utzi beharko dela eta 2050erako ezingo ditugula erabili; izan ere, natura eta gure osasuna babesteko automobil flota elektrifikatu behar dela diote. Baina polita dirudien gai honek baditu laino ilun batzuk inguruan.\nLehenik efizientziaren mito faltsua dugu. VW Golf elektriko berriak 100 km-ko 13,3 kWh argindar kontsumitzen ditu; gasolina motordunak, berriz, 5 litro 100 km-ko. Gasolina motor batek 0,34 litro behar ditu batez bestean kWh bat sortzeko, beraz 14,7 kWh lortuko ditu 5 litro gasolinarekin. Energia kontsumo antzekoa den arren, zentral elektriko batean 5 litro gasolinarekin 24 kWh sortuko genituzke efizientzia hobea duelako, nahiz eta energia autoaren baterietaraino iristerako % 10-15 galduko den. Beraz, autoa elektrifikatzeak berez ez dakar energia kontsumo txikiakorik eta gainera argindarra erregai fosilekin sortzen jarraitzen badugu, oso gutxi murriztuko ditugu CO2 isurketak.\nAutoentzako argindarra iturri berriztagarrien bitartez sortuko balitz beste kontu bat izango litzateke. Tamalez, Estatuko energia ekoizpenaren % 45a soilik da berriztagarria (% 20 den nuklearra ez-berriztagarri bezala hartu dut, Estatuko erreaktoreen motengatik). Energia iturri berriztagarriekin nahikoa ez denez eskaerari aurre egiteko, ez-berriztagarrekin osatzen da falta dena. Bat-batean autoak erregai fosilak erabiltzetik argindarra erabiltzera pasako bagenitu, argindar kontsumo gehigarri hori ez-berriztagarria izango litzake; beraz, ez genuke egoera gehiegi aldatuko.\nBigarrengoz, ezin dugu ahaztu litiozko baterien ekoizpenak eta birziklatzeak ingurumenean eragiten duten kutsadura eta kaltea. Dagoeneko Bolivian eta Txinan arazo ekologiko handiak sortu ditu metal horren produkzioak. Litioa baino alternatiba jasangarriagoak egon arren (berun azidozko bateriak, esaterako), autogileek litiozkoak nahiago dituzte arinagoak direlako. Berun azidozko bateriek litiozkoak baino 3-4 aldiz gehiago pisatzen dute. Berun-azidozko teknologiarekin 200 km-ko autonomia lortzeko 900 kiloko bateriak beharko lirateke.\nGauza onak ere badituzte auto elektrikoek: mekanikoki askoz sinpleagoak dira, zarata gutxiago ateratzen dute, mantentzeko orduan logistika asko errazten dute eta konbustio motorrek behar dituzten olio aldaketa, iragazki edota hozteko likidorik ez dute behar, besteak beste. Abantaila horiengatik guztiengatik, gustura gaztetuko nuke nire Land-Rover zaharra, elektriko bihurtuta, berun azidozko bateriekin eta eguzki plakekin kargatuta. Tamalez, Espainian moldaketa legeztatzea 20.000 eta 25.000 euro artean kostatuko litzaidak; Alemanian, berriz, 78 euro; eta Erresuma Batuan legeztatu beharrik ere ez nuke izango. Zer ekologikoagorik dagoeneko martxan dagoen auto bat birrindu eta berria egin beharrean, dagoena elektrifikatzea baino? Horren erantzunean autogileen lobbyaren laino ilunak ere badu zerikusia.\nAutomobilen elektrifikazioari buruz hitz egin beharrean, ekoizte energia altuko produktuen eta kontsumitzen dugun energia kantitatearen inguruan ere eztabaidatu beharko genuke, arazoa errotik aztertu nahi badugu. Idatzirikoan auto elektrikoaren alderdi energetikoan eta ekologikoan jarri nahi izan dut puntua, baina hemen lantzeko lekurik izan ez ditudan laino ilun gehiago baditu gai honek, sozio-ekonomikoak, argindarraren pool merkatuarenak eta industria politiken ingurukoak, esaterako.


Lexikologia hizkuntzalaritzaren arlo bat da, honakoak aztertzen dituena: * Hitzen jatorria (etimologia), hizkuntzalaritza historikoan oinarrituz. * Kontzeptu eta hitzen arteko lotura (onomasiologia eta semasiologia). * Hizkuntza baten lexikoa osatzen duten hitzentzat definitzen diren erlazio semantikoen egitura.\nLexikologia hizkuntzalaritzaren arlo bat da, honakoak aztertzen dituena: * Hitzen jatorria (etimologia), hizkuntzalaritza historikoan oinarrituz. * Kontzeptu eta hitzen arteko lotura (onomasiologia eta semasiologia). * Hizkuntza baten lexikoa osatzen duten hitzentzat definitzen diren erlazio semantikoen egitura. (eu)


Mondragon Unibertsitatea reunirá del 1 al 5 de junio a más de 150 expertos de 19 países en el 5th CIRP Conference on Surface Integrity, esta vez en formato E-Conference Ekainaren 1etik 5era, Mondragon Unibertsitateak 19 herrialdetako 150 aditu baino gehiago elkartuko ditu, 5th CIRP Conference on Surface Integrity biltzar telematikoan - Mondragon Goi Eskola Politeknikoko albisteak - Mondragon Unibertsitatea\nEkainaren 1etik 5era, Mondragon Unibertsitateak 19 herrialdetako 150 aditu baino gehiago elkartuko ditu, 5th CIRP Conference on Surface Integrity biltzar telematikoan\n5th CIRP Conference on Surface Integrity Biltzarra Mondragon Unibertsitateak antolatu du, ekainaren 1etik 5era, eta Fabrikazio Aurreratuan egindako azken aurrerapenak eztabaidatuko dira bertan. Biltzarrean 19 herrialdetako ehun hizlarik parte hartuko dute, duela ia urtebetetik planifikatu zen moduan. Hori bai, topaketak zenbait aldaketa izan ditu COVID-19ak sortutako osasun-alarmaren ondorioz, eta ekitaldi presentzial bat izatetik kongresu birtual bat (E-Conference) izatera igaro da.\nMondragon Unibertsitateak antolaturiko Biltzarrean 19 herrialdetako ehun ikertzailek parte hartuko dute bideoen bitartez, eta azken aurrerapen zientifikoak aurkeztu eta eztabaidatuko dituzte gainazalaren integritatearen inguruan. Nazioarteko erreferentzia duen biltzar honek nazioarteko foro bat sortzea du helburu, bertan, fabrikazio aurreratuko prozesuekin egindako osagaien integritateari buruzko azken ikerkuntza-aurrerapenak aurkezteko eta trukatzeko, funtsezko elementua baita produktuen kalitatea hobetzeko. Bost egunetan zehar, gainazalaren integritateak izan duen bilakaerari buruzko ezagutza zientifikoa partekatuko da, kasu praktikoak aztertuko dira eta errendimendu funtzionala ebaluatuko da ikuspegi industrialetik.\nAurrez aurreko kongresuetan ez bezala, E-Conference biltzarrak eduki guztietara sartzeko eta eztabaida-foroetan parte hartzeko aukera emango die, aldi berean egiten diren saioen artean aukeratu beharrik izan gabe.\nIbilbide luze bat\nBiltzarraren web orria


Gaztebizz - Gazte Informazioa - Garraioa - Zirkulazio Zergaren gorabeherak\nZure auto zaharra agurtzea : Zirkulazio Zergaren gorabeherak\nZirkulazio Zergaren ordainagiri barria ez badaukazu, udalak oraindik ez deutsulako kobratu:\nTrafiko Zuzendaritzan ez dira hasiko autoa kentzeko txostenik egiten, ez badozu erakusten Zirkulazio Zergaren azken ordainagiria. Azken ordainagiriaren kopia bat eraman beharko dozu, baina gagozan urte horretako zerga ordaintzeko epea hasi baino lehen.\nUrte osoko zerga ordaindu badozu:\nAutoa behin betiko agurtzen badozu eta jada udalari zerga ordaindu badeutsazu, ordaintzea ez dagokizun urtearen proportzinoa berreskuratzeko aukera egoten da. Zerga hiruhilabeteetan banatuko da eta erabili autoa dozuzan ataletako zerga baino ez zeunke ordaindu behar.\nTrafiko Zuzendaritzan autoa kentzeko eskabideak egin ondoren, eskabide hori egin dogula erakusten daben agiriak aurkeztu ahal izango dozuz udalean, eta inprimaki bat bete ondoren, proportzioan dagokizun zatia itzultzeko eskatu.


REEk 2.200 milioi inbertituko ditu 2010era arte, hornidura elektrikoa bermatzeko | Consumer\nREEk 2.200 milioi inbertituko ditu 2010era arte, hornidura elektrikoa bermatzeko\nDiru horrekin ziklo konbinatuko zentral berriei eta haize-sorkuntzari ere irtenbidea eman nahi zaie.\nRed Eléctrica de Españak (REE) 2.200 milioi euro inbertituko ditu 2010era arte, hornidura elektrikoaren “segurtasuna eta fidagarritasuna” bermatzeko, bai eta lehia sustatzeko ere, atzo Luis Atienza enpresa horretako lehendakariak iragarri zuenez. Ekitaldi publiko horretan, Industria Ministerioak ez duela espero erregulazio-aldaketa garrantzitsurik garraio-jarduerarako, ezta energia berriztagarri handiak sortzeko ere.\nAtienzak azaldu zuenez, datozen urteetan egin beharreko inbertsio handiak, aurreko aldian baino ia %16 gehiago, zerbitzuaren kalitatea hobetzeko aukera emango du, datorren erronkaren aurrean, eskaera %20 haziko baita 2012ra arte. Diru horrekin lortu nahi den beste helburuetako bat sare elektrikoaren sarea indartzea da, bai eta ziklo konbinatuko zentral berriei eta sorkuntza eolikoari irtenbidea ematea ere.\nAbiadura handiko trenbide berrien hornidura bermatzea, hemendik 2010era energia-eskaera nabarmen handituko baitute, eta nazioarteko interkonexioak “indartzea” izango da beste lehentasun bat. Azken puntu horri dagokionez, REEko lehendakariak adierazi zuen apirilaren amaierarako Espainiaren eta Frantziaren arteko lotura elektriko berria Katalunian zehar erabilgarri egongo dela.


Ikastetxeetan egiteko antzerki gidoiei saria - Aretxabaleta - Goiena.eus\nIkastetxeetan egiteko antzerki gidoiei saria\nAitziber Aranburuzabala Juldain 2016-12-16 08:30\nKarmele Igartua, Aretxabaletako idazlea.\nBergarako Idazle Eskolak Aretxabaletako Udalaren eta Copreciren laguntzarekin sortutako Karmele Igartua bekaren sariak banatuko dituzte gaur, Arkupe kultura etxean, 18:00etan. Ikasleek ikasleei antzezteko gidoiak sarituko dituzte.\nOhikoak ez diren generoetan sortzaileei laguntzea da Karmele Igartua sariketaren helburua. "Ikastetxeetan egiteko antzerki gidoiak idaztea proposatu dugu seigarren sariketa horretan, konturatu gara-eta ikastetxeetan lantzen dituzten antzezlanak oso zaharkituak geratu direla, eta, beraz, ikasgeletan lantzeko material berrien beharrean gaudela", azaldu du Tere Irastortzak, Idazle Eskolako zuzendariak.\nIdazle eta irakaslearen omenez\nKarmele Igartua Aretxabaletako idazle zenaren omenez sortutako beka aproposa da ikasgeletan sorkuntza bultzatzeko, antolatzaileen esanetan. "Haur eta gazte literaturan jardun zuen Karmelek, eta, era berean, Aretxabaletako Kurtzebarri eskolako irakaslea ere bazen".\nIgartuaren familiakoendako ere garrantzitsua da bekaren izaera. "Sariketaren berri jaso genuenean, pozez hartu genuen. Gure amaren lanek aztarna utzi dutela adierazten du, eta, era berean, literatura sari horrek haren lana zabaltzeko aukera ematen du. Gure amak beti idatzi izan zuen, baina Bergarako Idazle Eskolan izena eman zuenean hasi zen bere talentuaz edo bere lanen garrantziaz konturatzen; azkenean, hiru poema liburu argitaratzera iritsi arte. Idazle Eskolan, gainera, beste idazle berri batzuk eta ezohikoak diren genero literarioak ere landu zituen. Amari ere gustatuko zitzaion, seguru, bere izenean beka hori sortzea", azaldu du Garazi Oiangurenek, Karmele Igartuaren alabak.\nZortzi lan aurkeztu dituzte\nIrastortzaren esanetan, gustura daude aurtengo edizioak izan duen harrerarekin. "Antzerkia ez da argitaratzeko literatura genero samurra, eta zortzi lan jaso ditugu; beraz, kopuru polita da. Proposatu moduan, lau eta hemezortzi urte bitarteko ikasleek antzezteko gidoiak dira guztiak. Obra konplikatuak beharrean, ikasleek beraiek beste ikasle batzuen aurrean eskaintzeko ezaugarriak dituztenak: efektu berezi gabekoak, eta 20 eta 40 minutu bitarteko iraupena dutenak. Gaiei dagokienez, oso ezberdinak dira; parte hartzaileren batek bi lan aurkeztu ditu eta horien artean, akaso, badago antzekotasunik, baina, orokorrean, jasotako lanen artean denetik pixka bat dagoela esango nuke. Publikoari begira ere bai: haur txikien aurrean antzezteko idatziak dira horietako batzuk, eta gazteen aurrean egiteko edo nerabeendako, berriz, beste batzuk. Idazleen jatorriari begiratuta, Euskal Herriko toki askotakoak dira".\nPako Aristi, Itziar Gomez eta Iñaki Zubeldia idazleek osatu dute aurten epaimahaia. "Idazle Eskolan kolaboratzen dute hirurek, eta, era berean, hirurek ezagutzen zuten Karmele. Kopuruaz gainera, lanen maila ona azpimarratu dute, nahiko aho batez erabaki zuten saria nori eman. Emaitzak ikusita, iruditzen zaigu lan polita egin dugula aurtengo sariketarekin".\nGidoiak ikastetxeen eskura\nGaurko sari banaketan emango dute ezagutzera irabazlearen izena; hala ere, Irastortzak aurreratu du 2.500 euroko saria eskuratuko duen irabazleaz gainera, aipamen berezia jasoko duela beste lagun batek. "Ekitaldi xumea izango da. Karmeleri buruzko hitzekin hasiko dugu, baina irabazleei espazioa eta hitza ematea da gure asmoa".\nLan irabazlea idazten.com, Idazle Eskolaren atarian argitaratuko dute. "Edozein ikastetxetan erabili gura badute, bertatik hartzeko aukera izango dute. Guretako, polita litzateke egunen baten Aretxabaletako eskolakoek antzeztea, baina hori ez dago gure esku".


Snowboardeko erdi-mailako kirol-teknikariaren ikastaroa elur tratatuetan eta tratatu gabeko elurretan esperientzia duten snowboard-entzat da, baita neguko ingurumenean irakasle-sentsibilitatea duten pertsonentzat ere.\nIkasleak snowboarden irakaskuntzan eta modalitateetan gaitzea.\nSegurtasun-baldintzetan lan egiten dutela bermatzeko beharrezkoak diren ezagutzak eta trebetasunak eskuratzea.\nGure metodologiak ikasleei ezagutzak, trebetasunak eta esperientzia erakutsi nahi dizkie, jardueraren benetako praktikaren bidez. Horregatik, ikasgelako saio txikiekin batera, Pirinioetako eremu eskiagarrietan oinarritzen da gure landa-lana. Normalean Andorrako estazioetan (Grandvallira eta Vallnord). Normalean, lehen maila Grandvalliran egiten da, Pirinioetako neguko erdigunerik handiena dena, bigarren maila, Ordino Arcalisen garatzen den bitartean, Freeride World Tourra egiten den Pirinioetako estazio bakarrean.\nSnowboarden alderdi teknikoak eta modalitateak optimizatzea, eta alderdi horiek hobetzen irakastea hastapenetik lehiaketaraino.\nEski/snowboard estazioetako segurtasun-jarraibideak ezagutzea eta menderatzea, baita neguko mendi ertaineko lurretan ere: orientazioa, meteorologia, ABA bidezko bilaketa eta elurtutako lurraren interpretazioa.\nSnowboarda praktikatzeko behar den materiala ezagutzea, bai eta hura garatzen den lurra eta modu seguruan praktikatzeko behar den forma fisikoa ere.\nAEPEDI (Neguko Kiroletako Irakasle eta Entrenatzaileen Espainiako Elkartea) eta ISIA (International Ski Instructor Asociation) erakundeek Kirolenek emandako prestakuntza hori aitortu dute. Horrek esan nahi du, prestakuntza-prozesua amaitu ondoren, ikasleak snowboardeko irakasleen nazioarteko kredentziala lor dezakeela AEPEDI bidez.\nBigarren maila amaitzean, neguko kiroletako kirol-teknikariaren titulua lortzen da, Snowboard espezialitatean.


Euskadi Irratiko "Irratia maite dut" sariketako irabazlea , 2013an.\nMaite dut irratia, maite dut udaberriko arratsaldean leihoak zabaldu ditudanean. Haize epelak azala leunki igurtzi didanean, adatsak bihurri nahastu dizkidanean.\nMaite dut irratia Tango in Harlem abestipean oinak dantzan hasi zaizkidanean. Ezker eskuin, alde batera eta bestera, jarraian gerria, ipurdia eta sorbalda. Bakailaoak ere su gainean egiten du dantza mantala balantzaka dudan bitartean.\nMaite dut irratia ezustean gerritik heldu didazunean, bakarkako dantzak alde batera utzi eta zurekin dantza egiteko gonbidapena luzatu didazunean. Giroak biok harrapatu gaituenean. Behatz erakuslea motel makurtuz zugana hurbiltzeko keinua egin didazunean.\nMaite dut irratia gure begiradak puntu berean elkartu direnean. Ezpain lodiz limurtu nauzunean. Bi gorputzak basati elkartu direnean. Zure eskuak nire gerritik behera lotsagabe ipurdiraino irrist egin duenean. Konpasak zure egin eta, orain motel orain azkar, biluztu nauzunean.\nMaite dut irratia gure gorputz beroak lur zoru hotza dastatu dutenean. Eromenaren atzaparrak bere egin gaituenean. Izerdi tantak sutan lurrundu direnean. Kristalen gardenak opaku bilakatu direnean.\nMaite dut irratia gure gorputz ase-berriak gozo kiribildu direnean. Dantzak alde batera utzi ditugunean. Eztandak eragindako txinparta ikusezinei so baretu garenean. Gazirik gabeko gozoaren arrastoak estaldu gaituenean.\nMaite dut irratia musu gozoz abestiari amaiera eman diogunean. Gozamenaren mundua atzean utzi dugunean, ahots gozo batek munduratu gaituenean. Errealitateari lotzen zaion soka ahula bistaratu dugunean.\nMaite dut irratia, maite dut zutik jarri, adatsak konpondu, hautsak kendu eta bakailaoa astintzen jarraitu dudanean. Udaberriko arratsalde gozoetan maite dut biziki.


Jubenilak nagusi – Zumaiako Telmo Deun Arraun Elkartea\nPosted bykudeatzailea\t 2011(e)ko apirilak 12 Leave a comment on Jubenilak nagusi\nIgandean jokatu zen Gipuzkoako Batel Txapelketa, Pasai San Pedron. Eta zumaiarrentzat goiz ederra izan zen. Jubenilek irabazi egin zuten, gizonezkoetan. Bezperan ere denbora onena egin zuten, sailkatze estropadan, eta atzo ere indartsuenak zirela erakutsi zuten.\nBezperan bezala, oso lehia estua izan. Lau batelak bost segundoren barruan sartu ziren. Zumaiaren atzetik Tolosaldea sartu zen, hiru segundora; San Juan izan zen hirugarren, hiru segundora hori ere; eta Ilunbek itxi zuen txanda, bost segundora. Lehen luzean aurrea hartu zuten Jon Larrañagak entrenatzen dituen arraunlariek, baina bigarrenean, Tolosaldeak harrapatu eta pasa egin zituen; hiru segundoko atzerapena zuten gorriek hor. Baina hirugarren luzean, berriz ere muturra hartu zuten, eta amaiera arte ez zioten utzi leku pribilegiatuenari.\nNormala den bezala, pozez txoratzen zeuden arraunlariak. Ligan ez dute behin ere arraunak altxatzea lortu, nahiz eta gertu ibili batzuetan. Baina asteburuan, Txapelketa jokatzeko ordua heldu denean, sekulako maila eman dute harrobiko arraunlariek.\nOrain, Euskadiko Txapelketa daukate begiz jota, eta asteburuan eman duten mailaren parera iristen badira, kontuan hartzeko batela izango da. Larunbatean eta igandean jokatuko da Legutioko urtegian (Araba).\nEmakumezkoak ere finalean ziren atzo. Seniorrek lortu zuten bezperan hor aritzeko aukera, eta lan ona egin zuten atzo ere. Bigarren izan ziren Joxe Enrike Manterolaren arraunlariak. Estropada guztian ibili ziren postu horretan. Entrenatzailea pozik da: “Oso gustura nago estropadarekin. Maila handia dago, San Juan asko ibiltzen da, Hibaikak indar handia du, eta bigarren egitea ondo dago”. Helburua irabaztea zela onartu arren, bigarren postua txarra ez dela oso garbi dauka: “Bigarren egin genuen bezala egin genezakeen laugarren, berdintasuna ikaragarria delako”. Arraunean nola egin zuten ere gustatu zaio: “Indar gutxiago daukagu besteen aldean, baina ondo egin zuten arraunean”. Bigarren postua ez zen sari bakarra izan bateleko kideentzat. Izan ere, Nagore Osoro patroiari eman zioten ziaboga onenaren saria.\nOrain, jubenilak bezala, Euskadiko Txapelketara joango dira. Eta lan ona egiteko itxaropen handiarekin doaz.\nEmakumeetan, beste batel bat ere lehiatu zen atzo: kadeteena. Federazio Sarian aritu zen, bezperan ez zelako sailkatu finalerako. Buruz buruko estropada izan zuen Orioren aurka, eta oriotarrak izan ziren azkarragoak, hiru segundogatik. Hauek ere Euskadiko Txapelketan izango dira, infantil mutilak bezala.\nArgazki gehiago, KLAUSSERREK ateratakoak, hemen: https://picasaweb.google.com/Arrauner/GipuzkoakoTxapelketa10042011#\nPosted bykudeatzailea 2011(e)ko apirilak 12 Posted inAlbisteak


Automatizazio irtenbideak - Mondragon Assembly Automatizazio irtenbideak - Mondragon Assembly\nFABRIKAZIO LERROAK ETA MAKINA AUTOMATIKOAK – AUTOMATIZAZIO INDUSTRIALA\nETXETRESNA ELEKTRIKOEN OSAGAIETARAKO MAKINEN FABRIKAZIOA\nETXETRESNA ELEKTRIKOEN OSAGAIEN FABRIKAZIORAKO MAKINAK\nMAKINA INDUSTRIALEN FABRIKATZAILEAK-MAKINA INDUSTRIALEN AUTOMATIZAZIOA\nMuntaketa lerro automatikoa\nGiltza eskura erako muntaketa lerro automatikoa produktu ugarien muntaketa eta kontrolerako. Gure soluzioak piezak banan-banan elikatzetik bukatutako produktuak paketatzeraino doaz, eskatzen diren kalitate kontrol guztiekin batera. Ekoizpena etengabe monitorizatu daiteke eta datuak MES sistemetan gorde (Ekoizpena kontrolatzeko sistemak).\nMondragon Assemblyk soluziorik hoberena bermatzen du kostu, efizientzia eta bezeroarentzako zerbitzuaren ikuspuntutik.\nModulu linealak, erabat automatikoak, Mondragonen transfer azkarra integratuta dutela. Gure modulu linealek elikadura, manipulazio, ekoizpen eta kontrolerako dauden teknologiarik aurreratuenak dituzte.\nModulu birakariak, erabat automatikoak, plater indexatu edo etengabeekin. Gure modulu birakariek elikadura, manipulazio, ekoizpen eta kontrolerako dauden teknologiarik aurreratuenak dituzte.\nSoluzio erabat malguak, integratzaileak eta osotuak, lan hauetarako: elikadura, manipulazioa, paletizazioa, doitasuneko fabrikazioa, etab.\nLea ekoizpen sistemak\nMuntaketa lerroak lan estazio erdiautomatikoekin, piezak seriean fabrikatzeko.\nJarri gurekin harremanetan etxetresna elektrikoen sektorean osagaiak fabrikatzeko ditugun gaitasunei buruz informazio gehiago izateko.


NILSAk eta Nafarroako Unibertsitate Publikoak drainatze jasangarriko sistema bat jarri dute abian Tuterako campusean - NILSA\n2020ko azaroak 20a\nNILSAk eta Nafarroako Unibertsitate Publikoak drainatze jasangarriko sistema bat jarri dute abian Tuterako campusean\nNafarroako Unibertsitate Publikoaren (NUP) Tuterako egoitzako campusak NILSAk, Nafarroako Gobernuko Lurralde Kohesiorako Departamentura atxikitako saneamendu eta arazketarako enpresa publikoak, garatutako hiri-drainatze jasangarriko sistema bat du orain. Aparkalekuan jarri da sistema, eta gainkarga hidraulikoak arintzeko eta udal-sareetako uholdeak kontrolatzeko aukera ematen du. Hori lortzeko, sortzen den lekuan bertan kudeatzen du euri-ura; ura propio egokitutako gainazaletatik lurrera iragazten da, herrietako hoditeriara artifizialki eraman gabe. Halaber, sistemari esker, jariatze-urak udal-estolderian geroago sartzen dira; hala, emari handiak dosifika daitezke, ekaitz handiak edo euri-jasak daudenean, adibidez.\nHiru urtez egon dira lanean bi entitateak, eta pasa den otsailean amaitu zuten proiektua; obrek sei hilabete iraun dute. Koronabirusaren pandemiak bisita ofiziala eragotzi zuen obrak amaitzean, baina gaur goizean egin da, eta Alejandro Toquero herriko alkatea, Ramón Gonzalo NUPeko errektorea eta Fernando Mendoza NILSAko zuzendari gerentea egon dira, besteak beste.\nProiektuaren hiru eremuak bisitatu dituzte, eta nabarmendu dute LIFE NADAPTA klima-aldaketara egokitzeko Europako proiektuaren barruan kokatzen dela proiektua eta 15,6 milioi euroko aurrekontua duela azpiegituren, ur-masen, nekazaritza eta abeltzaintzaren, basoen eta osasunaren arloetan ekintzak egiteko. 79.104 euroko kostua izan du (BEZa kanpo); horren % 40 NILSAk kudeatzen duen eta zergadun guztiek uraren ordainagiriaren bidez ordaintzen duten saneamendu-kanonaren bidez finantzatu da, eta gainerako % 60a, Europar Batasuneko LIFE NADAPTA programaren bidez.\nOrain arte, campusak kolektore bereiziak zituen hondakin- eta euri-uretarako, baina kolektore bateratu bakar batean batzen ziren. Beraz, euri-ura eta etxeetatik zetorren ur zikina nahastu eta araztegira bideratzen ziren. Egoera hori ohikoena da Nafarroako herri guztietan; horren ondorioz, euri-ur ugari inolako beharrik gabe arazten dira, eta ez, ordea, lurrean iragazi egoera bikainetan. Soluziorik onena estolderian sare bereiziak eraikitzea da: bata, hondakin-uretarako (araztegira eramateko), eta bestea, euri-uretarako (ez baitira araztu behar). Izan ere, euri-urak lurrean bertan iragaziko balira, hiri-drainatze jasangarriko sistemen bidez, hain zuzen, bigarren hori ez litzateke beharrezkoa izango.\nTuterako kasuan, erregimen hidrologikoa berreskuratzea zaila zen, hiri-eremu gehienetan bezala. Dena den, proiektuari esker, 3.983 eta 2.293 metro karratu drainatu ahal izan dira, bi eremutan. Halaber, sistemak urak dakarren kutsadura murriztu (plastikozko poltsak, bilgarriak, zigarro-puntak...) eta sortutako jariatze-ura dosifikatzen du. Horrela, zailagoa da sarea kolapsatzea emari handia dagoenean (euri-jasak daudenean, adibidez).\nEzin dugu ahaztu pasa den mendeko 70eko hamarkada arte lursail horiek nekazaritzarako erabiltzen zirela eta jariatze-urak (lursailak xurgatu ezin zuen gehiegizko emaria) ubide batean biltzen zirela; 1945eko argazkietan ikus daitekee ubidea. Proiektuari esker, ura lurrera zuzenean iragaztea lortu da.\nGainkarga hidraulikoa Tuteran\nHerrian arazoak egon ohi dira kolektore bateratuek hartu behar duten emariarekin; izan ere, batzuetan gehiegizkoa da emaria, euri-jasa handiak daudenetan, zehazki, eta kolektoreek ezin dute osorik jaso. NILSAk zenbait ekintza egin ditu udalarekin eta ur-batzordearekin batera azken hamabost urteetan. Garrantzitsuenetako bat 4.000 metro kubikoko jariatze-tanga eraikitzea izan zen; 2,5 milioi euroko inbertsioa izan zuen.\nNUPeko ekintza egoera hobetzera bideratuta dago, eta, gainera, hiri-drainatze jasangarriaren egokitasuna nabarmendu du, baita haren eragin positiboa ere, kolektore-sare baten arro osoan ezarriz gero.\nDrainatze horrek, mota horretako azpiegiturak eraiki ez ezik, kudeaketa-praktikak eta kontrol-estrategiak ere jasotzen ditu, azaleko jariatze-urak modu eraginkorrean eta jasangarrian drainatzeko diseinatuak; helburua da euri-urak udal-sareetatik deskargatzea, urak kaleetan barna daraman kutsadura ahalik eta gehiena murriztea eta lurpeko ur-masen kalitate onari eustea.\nProiektuaren % 60 LIFE16 IPC/ES/000001 - LIFE-IP NAdapta-CC europar programak finantzatu du (Towards an integrated, coherent and inclusive implementation of Climate Change Adaptation policy in a region: Navarre. Eskualde batean, Nafarroan, aldaketa klimatikora egokitzeko politikaren ezarpen integratu, koherente eta inklusibo baterantz). Haren barruan, 3.329.813 €-ko aurrekontua du NILSAk, uraren arloan askotariko ekintzak egiteko. Aurrekontu horretan, 1.997.888 € Europar Batasunak eman ditu, eta 1.331.925 € enpresa publikoaren autofinantzaketari esker lortu dira, saneamendu-kanona kudeatzen baitu, uraren ordainagiriari esker ordaintzen den zerga gisa.\nprentsa oharra: 2020/11/20


Irekia Eusko Jaurlaritza - Gobierno Vasco :: Enplegu eta Gizarte Gaietako Sailak elkartasun lipdub bat grabatuko du Boluntariotzaren Europako Urtearen kariaz\nEnplegu eta Gizarte Gaietako Sailak…\nEnplegu eta Gizarte Gaietako Sailak elkartasun lipdub bat grabatuko du Boluntariotzaren Europako Urtearen kariaz\nBoluntariotzaren Europako Urtea ospatzeko ekitaldien barruan, Enplegu eta Gizarte Gaietako Sailak elkartasun lipdub baten grabazioa programatu du martxoaren 12rako, Boluntariotzaren Kontseiluarekin eta agentziekin lankidetzan.\nLipdub-a ("ezpain-bikoizketa") bideo musikala da, beren ezpainak, keinuak eta mugimenduak kanta ezagunen batekin edo beste edozein musikarekin sinkronizatzen duten pertsona talde batek egindakoa.\nBideoa Barakaldoko BECen grabatuko da, goizeko 10:30ean. Nahi duten pertsona guztiek parte hartu ahal izango dute, haien adina edozein dela ere; hala ere, ekitaldiaren antolatzaileek paper berezia emango diete gauza originalak eta bereziak egiten dakitenei. Horretarako interesdunek posta elektronikoz idatzi beharko dute bilbaoeventos@hotmail.com helbidera, eta beren izen-abizenak, telefono-zenbakia eta harremanetarako emaila utzi, baita beren trebetasunen deskribapena ere.\nBoluntariotzaren Europako Urtearen helburuak ondokoak dira: boluntariotza finkatzea -herritarren partaidetza sustatzeko baliabide gisa- eta boluntariotzaren kalitatea eta onarpen publikoa sustatu eta hobetzea.\nBoluntariotzaren Europako Urtea dela eta, lipdub\nCorto y Cambio lehiaketa irabazi duten bi film laburrek gazteriaren gizarte inplikazioa sustatzen dute


Web 2.0 apunteak / Google Calendar\nPage history last edited by Joxe Aranzabal 15 years, 8 months ago\nAurreko ikasturtean CalendarHub hautatu nuen egutegi birtualak azaltzeko, baina Google Calendar plazaratu zenetik, konturatu naiz azken hori askoz ere osoagoa eta malguagoa dela. Horregatik, ikastaro honetan azalduko dugu zer den Google Calendar, zelan sortu egutegi bat edo gehiago eta zelan parteka ditzakegun egutegiak berau erabilita.\nIkasgai hau sortzeko, dezente zor diet IKTeroei, beraiek idatzi baitute horretaz nik baino lehenago, eta gauza gehienetan haiei jarraituta gidatuko gara hemen.\nGoogle Calendar da egutegi birtual bat eta sarean dago, Googlen zerbitzarietan. Beraz, guk sortzen badugu egutegi bat Google Calendar erabilita, egutegi hori ez da egongo gure ordenagailuan, baizik eta sarean, eta munduko edozein ordenagailutatik sartuko gara hartara, baldin eta ordenagailuak sarbidea badu Internetera.\nGoogle Calendar egutegira sartzeko bi modu ditugu:\nZuzenean Google Calendar idatzita edozein bilatzailetan, nahiz Google Calendar hautatuta gure gogokoen zerrendan.\nSimply Google aukeratuta gure gogokoen zerrendan, hor izango ditugu-eta Googlek eskaintzen dituen zerbitzu guztiak eskura.\nBehin egutegira iritsita, aplikazioak eskatuko digu idaztea erabiltzaile izena eta pasahitza. Voilà! Sartu gara Google Calendar-en. Bertan gaudela, konturatuko zarete Google Calendar izenaren gainaldean aukera ematen digula zuzenean sartzeko Googlen beste zerbitzuetan: Google bilatzailea, Gmail, kalkulu orria…\nErabaki zer ezaugarri izango dituen\nEgutegi bat sortu nahi dugunean, klik egingo dugu + zeinuan, “Mis calendarios” esaldiaren eskuin aldean, ezkerreko zutabean. Eta erabakitzeko egutegi horrek zer ezaugarri izango dituen, klik egingo dugu “Opciones” loturan, egutegiaren goi aldean, eskuinean. “General” hautatuz gero, erabakiko dugu hainbat ezaugarri:\nOrdua eta dataren formatua.\nAstea zein egunetan hasiko den.\nAsteburuak erakutsi bai ala ez.\nIrekitzen dugunean zer ikusi nahi dugun (eguna, astea, hilabetea, agenda…).\nNola jaso abisuak betebeharrak gogorarazteko (sms, pop-up abisua, e-postaz…)\nEgutegi itxuraz sinple horrek eskaintzen digu aukera mordoa, guk zenbateraino erabili nahi dugun:\nSor dezakegu egutegi bat baino gehiago.\nEgutegi batzuk pribatuak egin ditzakegu, beste batzuk publikoak eta beste batzuk pertsona jakin batzuekin bakarrik partekatzeko.\nSortutako egutegi guztiak batean ikusi ahal ditugu, edo bakarka.\nBestek egindako egutegi publikoak inportatu ahal ditugu eta gurean txertatu.\nAukeratu ahal dugu nola ikusi egutegiak: egunen arabera, hilen modura edo urteetan azalduta.\nErabaki dezakegu zelan jaso abisuak: ordenagailuan, sakelako telefonoan…\nGonbitak bidal ditzakegu ebento batenak.\nGehiago jakin nahi izanez gero Google Calendarrek zer aukera eskaintzen dituen hemen egin klik, eta ikusi.\nSortu egutegi bat\nHori izango da lehen ariketa, zuen egutegi bat sortzea. Eman izena, erabaki zer ezaugarri izango dituen eta idatzi hitzorduak. Adibidez, aste honetako eskolak.\nInportatu egutegi bat\nNik eginda daukat egutegi bat, Sarelariak 1 (baita Sarelariak 3 ere, 3. mailakoentzat), eta hor agertzen dira nirekin izango dituzuen eskola egunak Web 2.0 ikastaroaren barruan eta egun bakoitzean zer ikusiko dugun.\nTxertatu egutegia zure blogean\nHirugarren ariketa izango da zure blogean txertatzea Sarelariak 1 izeneko egutegia (edo Sarelariak 3, hirugarren mailakoek), non agertzen baitira zuen eskola egunak Web 2.0 ikastaroan. Horretarako urratsa hauek egingo dituzue:\nHautatu Sarelariak 1 izeneko egutegia (edo Sarelariak 3). Horretarako, klik egin Sarelariak 1 izeneko egutegiaren ezker aldean, eta indargabetu beste egutegiak.\nKlik egin Sarelariak 1 (edo Sarelariak 3) egutegiaren eskuin aldeko triangeluan eta hautatu “compartir este calendario” (gura badugu gure egutegia blogean txertatu, lehendabizi egutegia publiko egin behar).\nAukeratu “compartir toda la información de este calendario con todo el mundo”.\nJustu horren eskuinean, Google Calendar izeneko botoia lortzeko, klik egin “Obtener código” loturan.\nKopiatu hor agertzen den kodigo puska (control + C) eta klik egin “aceptar” botoian.\nIreki zure bloga eta klik egin “kudeatu zure bloga” izeneko loturan, goian, zerrenda gorrian.\nKlik egin “albo zutabea” izeneko fitxan.\nPegatu (control + V) lehen kopiatutako kode puska horko leihoan, “editatu hemen HTML zatia” izenekoan.\nGorde hor pegatutakoa eta ikusi nola agertzen den Google Calendar botoia zure blogaren eskuin zutabean.\nKlik egin Google Calendar botoian eta Sarelariak 1 (edo Sarelariak 3) izeneko egutegian sartuko zara.\nOrain badakizue nola erabili Google Calendar. Beraz, sortu egutegiak eta partekatu zuen lagunekin: azterketak direla, zuen futbol taldearen partida egunak, dantza taldearen egutegia, Danbaka lehiaketaren kontzertuak… nahi duzuena.


Lan sedentarioa egiteko mokadu onenak | Consumer\nLan sedentarioa egiteko mokadu onenak\nZazpi aperitibo arin atsedenaldian hartzeko, nutrizio-ekarpena alde batera utzi gabe eta kaloriak gainditu gabe\nZein dira lanean ordu artean hartzeko egokienak? Erantzuna ez da unibertsala; izan ere, lanpostuaren ezaugarriak eta eskatzen den ahalegina hautapenik egokienean eragiten dute. Ordenagailu baten aurrean edo mahaigainean eserita ordu asko igarotzen dituztenentzat, edo, azken finean, bidesari batean, lanpostu sedentarioak dituztenentzat, alternatiba arinak pentsatu behar dira, norberaren postuaren eskakizun mentalek nutrizio-ekarpena alde batera utzi gabe. Ondoren, xehatzeko zazpi ideia osasungarri biltzen dira.\nMokadutxoak bulegoan: zazpi proposamen\nKontzentrazioa, oroimena, buru-azkartasuna eta koordinazioa adimenez elikatu beharreko garun-funtzio konplexuak dira. Errazena eta berehalakoa (gaileta-eskukada bat, txokolate zerbait edo patata frijituen poltsa bat) ez da aukerarik osasungarriena, ez gorputzarentzat, ez buruarentzat, are gutxiago fisikoki higadura dagoenean. Goiz erdiko edo arratsalde erdiko mokadua eramatea ez da ahaztu behar janarien artean goserik ez pasatzeko eta, are gutxiago, gose gosez etxera iristeko, hainbeste ordu baraurik igaro ondoren.\nHainbat arrazoi daude aperitibo bat edo bestea aukeratzeko, baina kontuan hartu behar da lan sedentario baten energia-higadura minimoa. Lagun eginez lan egiteak ondo jateko gogoa galtzea eragin dezake, mahaiko kidea ohitu egiten bada mokadu oso gustagarriak baina ohiko mokadutxo gisa erabiltzea komeni ez bada. Baina, horrez gain, Brian Wansink nutrizio arloko adituak elikagaien kontsumoari buruzko ikerketa ugarietan elikagaien kontsumoa lortzeko ahaleginaren mende dagoela egiaztatu du. Hori dela eta, bonboiak eta txokolateak edo bestelako gozokiak, litxarreriak eta pipa-poltsa handiak edo patata frijituak lanpostutik urrun gordetzea komeni da, gutxienez nagiak hartzeko.\n1. Zereal-opilak eta muinoak. Snack horiek egokiak dira, energia-eskakizunak oso altuak ez badira. Merkatuak aukera zabala eskaintzen du: arroz- edo arto-opilak edo ogi-muinoak. Hona hemen dastatzeko gustagarriak izan daitezkeen zenbait iradokizun: arto- eta soja-opilak sesamoarekin, arroz- eta sesamo-opilak, zereal-aniztasuna, makilatxoak pipekin, haziekin egindako kolinak, hazi-nahasketak, txokolatezko pipak… Ohiko kontsumorako errazenak aukeratzea, koiperik ez dutenak, eta karbohidrato konplexu ugari hartzea, eta noizean behin gustukoen duten beste batzuekin gozatzea komeni da, ordu arteko gosea arintzeko.\n2. Zereal-malutak nahastea. Lanean itxitura hermetikoa duen kristalezko ontzi bat gordetzen da, hainbat laborantzatik (arroza, artoa, kinoua, mijo, kamut, espelta…) jositako maluta-motak nahasteko. Atsedenaldian, nahasketa horren katilu bat zerbitzatzen da, eta jaten den bezala jaten da, edo jogurt batekin (normala edo soja), mahaspasa-eskukada bat… Asetze-efektua ia berehalakoa da, eta, arrazoizko errazio bat eginez gero, ezin da kaloriaz kezkatu, katilu bat izan baitaiteke.\n3. Fruta ordu artean, zukua baino hobea. Lan sedentario gehienak intelektualarekin eta jarduera intelektualarekin lotuta daude, eta horrek buruko karga eragiten du txosten baten aurrean edo ordenagailuaren pantailaren aurrean ordu batzuk egonez gero. Fruta fresko bat edo bi ongi garbituta hartzea, eta azala, ahalik eta naturalena, antioxidatzaile ugari izateaz gain (aukeratutako fruta motaren arabera), glukosa eta ura iturri ona ere bada, eta funtsezko mantenugaiak ere bai.\n4. Fruta lehortuen mixtura (mahaspasak, aranpasak, pikuak, datilak, belarriak). Atsedenaldiaren ondoren jarraitzen badu, interesgarria izan daiteke energia gehiago ematea glukosa moduan, eta, beraz, fruta lehortuak eskukada egoki bihurtzen dira. Zuntz dietetikoan eta elementu mineraletan (potasioa, kaltzioa, magnesioa, fosforoa, burdina) kontzentratzen direnez, glukosa, elikagai hauetan ugaria, odolera doa pixkanaka, eta, beraz, energia gehiago ematen du.\n5. Fruitu lehor naturalak. Fruitu lehor eskukada bat jatea, prozesatu gabe (frijituta, gazituta…), erantzun kognitibo hobearekin lotzen da. Prodimed (Prebentzioa Mediterraneoko Dieta) azterketan parte hartzen duen saiakera baten ondorioa da hori. Beraz, elikagai horiek aperitibo gisa hartzea ideia eredugarria da, lan intelektual baten batez bestekoen artean. Konbinazio edo hauteskunde interesgarriak egin daitezke, egoera eta behar zehatzen arabera maizago irensteko: almendrak, hurrak eta intxaurrak (kaltzio ugari dutenak), intxaurrak (azido alfa-linoleiko ugari, omega 3 gantz azidoen aitzindaria), errendimendu zerebral eta kognitibo handiagoa duen elkartzeagatik… Enplegu sedentarioa izateak ez du esan nahi fruitu lehorrak aperitibo gisa saihestu behar direnik, baizik eta alderantziz, mantenugaien sintesia dela eta. Fruitu lehorrek gizentzen duten mitoa zientifikoki desmuntatu duten esku-hartze kliniko ugari daude, nahiz eta eduki energetiko handiko elikagaiak izan.\n6. Arto-krispetak zartaginean. Zartaginean egindako krispetak aperitibo osasungarritzat har daitezke. Azkar egiten dira, erraz garraiatzen dira eta erosoak dira lanpostuan jateko. Horri gehitzen zaio karbohidrato dosi ona, glukosa bihurtuko dena, eta beharrezkoa da garuneko eta giharretako jarduerak erritmo onean jarrai dezan. Gainera, berriki egindako ikerketek diote aperitibo honen poliffenol antioxidatzaileak ematen direla.\n7. Etxeko barratxo energetikoa. Etxeko muesli errezeta batetik abiatuta, adibidez, hiru zerealena sagarrarekin eta intxaurrarekin, edo arto maluta eta almendra eho batekin puztutako arrozarena, barratxo energetiko bat egin daiteke. Nahikoa da melaza multzoari zerealez edo eztiz eranstea, nahastea su baxuan berotzea eta karamelatzen utzi eta osagaiak biltzea. Ondoren, pixka bat hozten utzi, barratxo edo bolaren forma eman eta, berriz ere, hozten utzi. Prest dago barratxo energetiko naturala, gehigarririk gabe eta mokadutxo gisa hartzeko gogoz.\nEguneko momentu aktiboa\nFelipe Hernández Ramos nutrizio klinikoan aditua den adituak “Comer sí a la felicidad” liburuan transmititzen du “jarduera fisikoaren eta osasunaren artean dagoen harremana ukaezina da, jarduerarik eza gaixotasun modernoentzako arrisku-faktore gisa hartzeraino”. Ameriketako ikerketa baten arabera, ariketa aerobikoa ez da sistema kardiobaskularreko eta zirkulazio-sistemako hobekuntzei bakarrik lotzen, baizik eta garunaren funtzioan ere frogatu ditu, hala nola oroimena eta ikaskuntza menderatzea.\nHori dela eta, lanaldi oso batean lan egin ondoren, funtsezkoa da egun bat bilatzea jarduera fisikoa edo kirola egiteko. Bere garrantziari buruzko kapitulu batean, Hernandez aipatu du ariketa fisikoa eta garun-funtzioa lotzen dituzten arrazoi fisiologikoen eta biokimikoen artean burmuineko odol-fluxua handitu dela eta oxigenazio eta nutrizio neuronal handiagoa dagoela. Zientziak aurrera egiten du, ariketak “neurobabestzat” jotako hainbat sistema aktibatzean, garuneko aktibazio orokorra behar duenean (muskulu multzoen mugimendu koordinatua, odol-fluxua handitzea, glukosa, arnasketa, bihotz-erritmoa, etab.). ); funtzio guztiak nerbio-zentro ezberdinek erregulatzen dituzte, garun-eremu desberdinetan banatuta. Ezagunagoa da plazeraren sentsazioetan parte hartzen duten endorfinek endorfinetan duten eragina.


Leihoa askatzeko eta berriro atrakatzeko, eutsi sakatuta ⌘Ctrl tekla eta egin klik bikoitza leihoaren area huts batean. 'Estiloak' leihoan, ikonoaren alboko area grisean egin daiteke klik bikoitza ⌘Ctrl tekla sakatuta dagoen bitartean.\nFitxategiak modu erlatiboan edo absolutuan gorde nahi diren hautatzeko, erabili horretarako dagoen aukeretako bat (adibidez, Tresnak - Autotestua).\nThe Estekak kanpoko fitxategietara komandoa Editatu menuan dago. Komandoa aktibatuta egon dadin, uneko dokumentuak gutxienez esteka bat izan behar du. Irudi bat txertatzen denean, adibidez, irudia dokumentuan zuzenean txertatu daiteke edo esteka modura txertatu daiteke.\nErabili Editatu - Estekak kanpoko fitxategietara esteka modura zein fitxategi dagoen txertatuta ikusteko. Estekak kendu egin daitezke, nahi bada. Horrek esteka hautsiko du eta objektua zuzenean txertatuko du.\nHemen beharrezkoak diren 32 bit-eko ODBC funtzioak edozein momentutan instalatu daitezke ordenagailuan, zure datu-baseak eskaintzen duen konfigurazio-programa erabilita. Instalazioaren ondoren propietateak aldatzeko, erabili kontrol-panela.\nOrrialdearen lerroartea (erregistroan egiaztatua)\nLibreOffice aplikazioan, erregistroan egiaztatzearen eginbideari Orrialdearen lerroartea deritzo.\nOrrialdearen lerroartea zera da, orri baten aurreko eta atzeko aldeetako idazte-area batean bat datozen lerroen marka agertzea. Orrialdearen lerroarteari esker, orrialdeak irakurtzea errazagoa da, testu-lerroen artean gris-itzalak distiratsu agertu daitezen eragozten baita. Orrialdearen lerroartea da, baita ere, elkarren alboan dauden testu-zutabeen lerroek sareta bertikal bera erabili dezaten, elkarrekiko ongi lerrokatuta egon daitezen bertikalean.\nOrrialdearen lerroartearen inprimatzea bereziki erabilgarria da elkarren alboan dauden bi orrialde dituzten dokumentuetan (adibidez, liburu edo liburuxka batean), zutabe anitzeko diseinuetan eta, oro har, bi alboetako inprimatzea behar duten dokumentuetan.\nGaitu CTL euskarria LibreOffice - HobespenakTresnak - Aukerak - Hizkuntza-ezarpenak - Hizkuntzak erabilita.\nZabalera erdiko eta zabalera osoko karaktereak\nZabalera erdia eta zabalera osoa Asiako Ekialdeko zenbait hizkuntzak eta script-ek, batez ere txinerak, japonierak eta koreerak, erabiltzen dituzten karaktereak bereizteko propietateak dira.\nScript horiek erabiltzen dituzten han karaktereak, hiragana eta katakana karaktereak eta hangul karaktereak lauki formakoak dira gehienetan eta bi karaktere latinek/ASCIIk betetzen duten zabalera finkoko tokia betetzen dute. Horregatik, zabalera osoko karaktere deritze, eta ASCII karaktere-jokoan dauden latinezko alfabetoko letrei, digituei eta puntuazio-markei zabalera erdiko karaktere deritze.\nArrazoi historikoengatik, lauki formako latinezko letra, digitu eta puntuazio-marken joko bat CJK tipografiaren bidez ere definitu eta erabili dira, zabalera erdiko haien ordezkoen tokian. Horiei zabalera osoko forma deritze. Era berean, badaude normalean zabalera osokoak diren katakanen eta hangul jamoen zabalera erdiko formak, estuagoak direnak. Karaktere baten zabalera erdiko eta zabalera osoko formak karaktere bera idazteko bi modu dira, latinezko alfabetoko maiuskulak eta minuskulak diren moduan. LibreOffice aplikazioak zabalera erdiko eta zabalera osoko karaktereen bihurketa onartzen du, eta testu-kateak parekatzean, zabalera-diferentziei ez ikusiarena egiten daki.


Tximinietan pizten dira etxeko suteak - Araba - Alea.eus\nTximinietan pizten dira etxeko suteak\nEstitxu Ugarte Lz. de Arkaute 2019-02-01 08:00\nTeilatu osoa erre daiteke tximinian sortutako suteagatik. ARABAKO FORU SUHILTZAILEAK\nArabako etxebizitzetan jazotzen diren suteen %60 tximinietan pizten dira; tiroaren mantenu falta eta eraikuntzako akatsak izan ohi dira arrazoi nagusiak.\nNeguan, su baxuak edo salamandra berogailuak martxan hasten direnean, alarma gorria pizten da Arabako suhiltzaileen parkeetan. Tximinietako mantenu falta izan ohi da etxebizitzetan jazotzen diren suteen arrazoi nagusia, eta hala islatzen dute Arabako Foru Suhiltzaileek emandako datuek: urtean, herrialdeko etxeetan gertatzen diren suteen %60 tximinietan hasten dira. Suak esku artetik ihes eginez gero, larriak izan daitezke kalteak, teilatuaz gainera etxe osoa kiskali baitaiteke. Are larriagoa norbait hilik suertatuz gero. Tximiniak piztutako sute baten ondorioz Araban jazo den azken ezbehar hilgarria 2015an izan zen, Tuestan.\nJavier Garcia Reina Arabako Suhiltzaileen buruak zehaztu duenez, bi arrazoirengatik sortzen dira suteak tximinietan: batetik, hodia gaizki eraikita dagoelako, eta bestetik behar bezalako mantenua egiten ez delako. "Arazoa izan daiteke hodia eraikita egotea material erregaietatik gertu –egurrezko habeak edo altzariak–, eta isolamendurik gabe; alegia, eraikuntza arazo bat izatea". Hartara, etxea berria izateak ez du sutea izateko arriskua ekiditen: "Azken sutea aurrefabrikatutako etxe batean izan da, bi urtekoa. Tximinia etxebizitzak inguratuta zegoen, ez zen paretaren kontra jartzen den hodi horietako bat; eta harri-zuntza soilik hodiaren zati batean zuen, beste batean isolamendua falta zitzaion".\nBestela ere, obrakoak, metalikoak edo fibrozementuzkoak diren hodiak ondo garbitzen ez badira, su har dezakete. "Muturreko tenperatura aldaketa dagoenean, adibidez, hodiak pitzatu daitezke, edo materia erregaiak atxiki daitezke tximiniaren barnealdean, eta su har dezake. 300 edo 400 graduko tenperaturara igo daiteke kea tximinian, eta suak hodia barrutik hartzen badu 1.000 gradura igo daiteke. Azpiegitura gehienak ez daude prest tenperatura hori jasotzeko", argitu du suhiltzaileak.\nHortaz, negua iritsi aurretik tximiniaren mantenua eta berrikusketa egitea gomendatzen dute Arabako Foru Suhiltzaileek. Reinaren esanetan, aukera desberdinak daude herritarren esku. Aukera bat da kedar-garbitzaileari deitzea. Egun, bakarra dago Araban, eta, Reinaren esanetan, oso ondo funtzionatzen du. Garbiketa fisikoa egiten du Matthias El Desollinadorek; tximiniaren goiko aldetik eskuila bat sartzen du, eta karrakatu egiten du barnealdea. "Bizitza osoan egin da horrela. Lehen kateekin egiten zuten edo nikelezko belakiekin".\nBigarren aukera bat da metodo kimikoak erabiltzea, alegia saltokietan dituzten tximiniak garbitzeko egur-puskak erostea; hauek erretzen direnean tximiniaren barruko zikinkeria altxatu egiten dute.\nKontuz erretzen denarekin\nHalaber, su baxuan edo salamandran zer erretzen den zaindu behar da. "Egur ona erretzen baldin badugu, haritza edo artea, oso hondar gutxi sortuko da, eta ez dugu tximinia hainbeste zikinduko. Aldiz, erretxinadun egurra erretzen badugu, edo, are okerrago, laminatuzko egurra edo bernizaturiko altzari zaharrak erretzen baldin baditugu, erreakzio kimiko oso arriskutsuak sortu daitezke".\nTximiniaren hodia garbi mantentzearekin batera, ke-detektagailu bat etxean instalatzea da, Arabako suhiltzaileen buruaren ustez, segurtasuna bermatzeko ezinbesteko urratsa. "Ni izan naiz suteetan Araban, hildakoekin; detektagailua egon izan balitz jendea bizirik egongo zen –nabarmendu du Reinak–. Ke-detektagailua oso garrantzitsua da, ez bakarrik tximinien suteak ekiditeko, baizik eta etxeetan jazotzen diren sute gehienak saihesteko". Gainera, gailu sinplea eta merkea da, zortzi eta hamar euro artean dago salgai, eta, gaur egun, hamar urterako balio duen detektagailu bat ere saltzen ari dira, hogei euroan. "Kea dagoela antzematen dute zuk konturatu baino lehen; hortaz, aukera ematen dizu suhiltzaileak berehala deitzeko".\nIzan ere, tximinian arazoak dauden susmoa izanez gero, 112 telefonora lehenbailehen deitzea da kalteak murrizteko modurik eraginkorrena. Ke handia dagoenean etxean, erre usaina, kea behar ez den lekutik ateratzen bada, suhiltzaileak ohartarazi behar dira. "Sute hasiberri bat kontrolatzea erraza da, hiru metro koadroko teilatua garbitzearekin nahikoa delako, baina esku artetik ihes egin dienean... batzuetan teilatua eta etxea bera ere erretzen dira. Zanbranan, adibidez, iragan abenduaren 24an jazo zen sutean, bi etxebizitza goitik behera erre ziren. Teilatua kolapsatu zen, eta etxeen gainean erori zen".\nSute txiki batean, gainera, errazagoa da deskubritzea non dagoen ke-ihesa, eta matxura handia egin gabe itzali daiteke. "Mahukaren puntan bola bezalako bat jartzen dugu, zulo txiki asko dituena, eta tximiniaren barrualdea langartzen dugu; modu horretan hodia hoztu egiten dugu eta oso ur gutxi erabilita sua amatatzen dugu".\nSutea handiagoa denean, berriz, teilatuaren gainetik ura bota behar dute ezinbestez suhiltzaileek. Gainera, teilatuaren azpitik ondulinea baldin badago, urak ez du sutea itzaltzeko balio, eta teila guztiak kendu eta gero ondulinea bera ere kendu behar da, azpian zer dagoen ikusteko. "Moztu behar da erreta dagoen zur guztia, eta soilik osorik dagoen zura utzi; gori dagoen zatiren bat uzten baldin badugu, berriro piztu daiteke sua edo erretzen jarraituko da, egunetan edo asteetan. Gertatu daitekeen txarrena da alde egitea, eta ordu batzuk geroago itzuli behar izatea sutea berriz piztu delako".\nIrakurri erreportaje osoa ALEA aldizkariaren 180. zenbakian. Etxean jasotzeko, harpidetu hemen.


Tolosaldeko eskola kirolak ekitaldien barruan zestak bere lekua izango du – Euskal Heriko XISTERA Kluben Kluba\nTolosaldeko eskola Kirolak ekitaldien barruan, zestak bere lekua izango du, eta larunbat honetan Irurako pilotalekuan arituko dira inguruko herrietako umeak zestaz gozatzen eta ikasten.\nHorrela, bi txandetan banatuta arituko dira. 9.30etatik 11.00etara, Amezketako, Irurako, Anoetako eta Tolosako Herrikideko umeak arituko dira zestaz gozatzen. Ondorengo txanda 11.00etatik 12.30etara izango da bigarren txandan Ibarrako Uzturpe eta Tolosako Laskorain eta Samaniego ikastetxeetako ahurrak jardungo dute\nLH3 eta LH4ko umeak arituko dira eta Beotibar klubekoak arituko dira umeekin zestako saioa kudeatzen.\nErremintaren 13. alea kalean da


Oporretan zeharo murgildu baino lehen, ikasleek egindako lanek hainbat sari merezi izan dituzte. Dakizuen bezala, irakurzaletasuna bultzatzeko asmoz IRAKURTZEAK BADU SARIA ekimena martxan du Ikastetxeak. Aurten ere ikasle dexentek parte hartu du, erreseinak egiten edo hemerotekarako artikuluak laburtzen. Agindutakoa zor, ELKAReko bonoa jaso dute azken aste honetan.\nHauek dira sarituak: Haizea Izagirre (DBH 4), Izaro Azpiroz (Batx. 2) eta Izaro Urreta (Batx 2)\nBestalde, hain ezaguna den Egunean behin lehiaketan parte hartzera ere bultzatu ditugu ikasleak; egia esan, zeharo motibatuta eta gustura aritu dira jokoan. Garaileek ARAMENDIAko saria jaso dute.\nHauek izan dira saridunak: Oihan Olano (DBH 3), Jon Lasa (DBH 4), Irati Urdanpilleta (Batx. 1) eta Iraia Leon (Batx. 2).\nAurten ere Batxilergo I.-eko Latineko ikasleek azken ebaluazioko proiektua burutu dute.\nTalde batek "IMPERIUM ROMANUM" izenburua duen lana aurkeztu du. JULIO-KLAUDIAR familiaren inguruko datu bilketa egin ondoren, gaian adituak direnentzak joku bat egin dute.\nBigarren taldeak "ZODIACUS LATINUS" proiektua gauzatu dute. Bertan ZODIAKOAn mitologia greko-latindarrak duen eragina aztertu dute horren inguruko joku bat asmatuz."\nAG2030eko UDAL FOROA\nTolosako gainontzeko ikastetxeekin batera, aurtengo ikasturtean AG2030ean landu dugun “Basoen” gaia partekatu dugu udal taldearekin, gure konpromezu eta proposamenen berri emanez. Argazki gehiago ikusteko klikatu HEMEN.\n4 DBHko Biologia eta Geologiako ikasleek ENARAK PROIEKTUAren berri izan dute ARANZADIKO Ornitologia Ataleko Olatz Aizpurua eta bere lankideen eskutik maiatzaren 24an. Argazkiak ikusteko klikatu HEMEN.\nMadrilgo Complutense unibertsitateak, EHUrekin elkarlanean, aurten ere matematikako #UdaberrikoLehiaketa22 antolatu du. 2. batxilergoko Aimar Álvarez hirugarren geratu da batxilergoko kategorian, eta maiatzaren 20an, Leioako Zientzia eta Teknologia fakultatean, jaso zuen merezitako saria. ZORIONAK!!


Lekeitioko Santa Katalinatik Eluntzetarainoko bidea, zabalik - Lea-Artibai eta Mutrikuko Hitza : Lea-Artibai eta Mutrikuko Hitza\nLekeitioko Santa Katalinatik Eluntzetarainoko bidea, zabalik\nSanta Katalina ibilbidetik Eluntzetara dagoen GR-123 ibilbideak kezka eragin du azken astean lekeitiar askoren artean. Lehen Maderas de Lekeitio zenaren ondoan dagoen bidetik oinezkoak igarotzea debekatu egin dutela zabaldu da herritarren artean, eta handik igaro ohi diren ibiltarien artean ardura eragin du albisteak.\nHITZAk jakin ahal izan duenez, momentu honetan GR-123 ibilbidea zabalik dago, eta handik ezelako arazorik barik igaro daiteke, beti bezala. Hori baino gehiago, Lekeitioko Udalak ibilbidea garbitu eta belarra moztu du oinezkoen pasabidea errazteko. Debekatuta dagoena Maderas de Lekeitio izandako enpresa barrutik igarotzea da. Izan ere, eremu hori pribatua da, eta gune horrek daukan egoeragatik bertatik igarotzeak sortzen duen arriskua ekiditeko, ibiltariei sarbidea debekatu eta zaintzaileak jarri dituzte jabeek.\nEluntzetara joateko pasabidearen seinalea.\nGaur egun Caixak dauka enpresa jabetzan, eta, dirudienez, segurtasuna bermatu nahirik, inguru guztia zarratu zuten hasiera batean. Baina Lekeitiko Udalak jakitera eman duenez, Maderas de Lekeitio bide eremuan dagoen GR-123 bidea zorbidea da, eta bide hori zabaltzea eskatu zion Caixari, eta berehala bete zuten eskaria.\nErrekerimendua. Horrez gain, udalak errekerimendu bat ere egin dio Caixari, eremu horretan segurtasun neurriak betetzen ez direla-eta neurri batzuk hartzea eskatuz. «Ingeniari bat hartu genuen, eta txosten batzuk egin ditugu Maderas de Lekeitio zelan dagoen jakiteko. Eraikin bakoitza zelan dagoen ikusi eta jendearen segurtasuna bermatzeko ze neurri hartu behar diren ezagutzeko», azaldu du Koldo Goitia Lekeitioko alkateak.\nGunea oso arriskutsu dagoela ikusi dute. «Oraindik egurra dago, sua eman zioten azkenengo, berriz sua eman ahal diote, Otoioko pinudia ere hor dago… eta, beraz, neurriak hartzea exijitu diogu».\nDebekatuta dagoen sarbidea.\nAlkateak esan duenez, apirilean Maderas de Lekeition gertatu zen suteari buruzko suhiltzaileen txostena heldu zitzaienean jarri zen udala martxan. «Txostenean dionez, eraikinak oso egoera txarrean daude. Sua hartu zuen pabiloia esate baterako, kolapsatuta dago, eta horrek esan nahi du edozein momentutan erori egin daitekeela».\nCaixa eremu guztia hesi bategaz zarratzea pentsatzen dabilela ere aurreratu du Goitiak, “baina horretarako proiektu bat aurkeztu behar dute”, eta bitartean, zinpeko zaintzaileak jarri dituzte.\nMaderas de Lekeitio enpresak urteak daramatza itxita, zehatz esanda, 2012ko urte hasieratik. Enpresa batek erosi zuen, baina zorren trukean kutxa bat egin zen bere jabe. Caixak bereganatu zuen gero kutxa hori.


Cannelle - Wikipedia, entziklopedia askea.\nCannelle Pirinioetako azken jatorrizko hartz arre eme garbia izan zen.\nHistorikoki Piriniotan hartz arreak bizi izan baziren ere, gaur egun oso gutxi gelditzen dira eta, gainera, kanpotik ekarritakoak. Erronkariko ibarrean geratzen zen jatorrizko azkeneko euskal hartzari Camille izena jarri zioten. Hau Cannelleren kidea omen zen. 2003ko bukaeran edo 2004ko hasieran Esloveniatik ekarritako arra batekin Cannelito izeneko kumea izan zuen, arra hain zuzen ere.\n2004ko azaroaren 1ean René Marquèze izeneko ehiztari frantziarrak, agintaritzak hartzaren kokagunean ezarritako lekuan zegoena, hil zuen. 64 urteko ehiztaria galzorian dagoen espezie baten animalia hiltzeagatik salatua izan zen. Zigor jurisdikzioan 2007ko urtarrilaren 19an bidezko defentsan egin zuela alegatu ondoren auzia artxibatua izan zen. Frantziako estatuak eta hemeretzi erakunde ekologistek apelatu eta 2007ko apirilaren 6an Paueko Apelazio Epaitegiak artxibatzea indargabetu eta lehenengo instantziara itzultzea erabaki zuen.\n2008ko apirilaren 21ean askatua izan ondoren, 2009ko irailaren 11n erakunde ekologistei 11.000 euro ordaintzera zigortua izan zen\n↑ Diario de Navarra: Abatida la última osa del Pirineo Transkripzioa online\n↑ Diario de Navarra: Un segundo oso "visitó" Navarra el pasado verano\n↑ www.enviro2b.com - Justice - Relaxe pour le tueur de Cannelle\n↑ www.lepost.fr - Condamné à 11.000€ d'amende pour avoir tué l'ourse Cannelle\n↑ www.lefigaro.fr - 11.000 € d'amende pour avoir tué un ours


IKT irakasgaiari amaiera emateko asmoz, IKT-en inguruko hausnarketa bat egingo dut, alderdi positiboetan eta negatiboetan oinarrituz,\nAlde batetik, esan dezaket nire hasierako interesa IKT-en inguruan ez zela nahiko altua. hala ere, denbora pasa ahala nire interesa pizten joan da eta gauza ugari ikasi ditut. Gauzatu dugun lanaren ondorioz, IKT-en erabilgarritasunari buruz ikasi dut, hau da, IKT-ak nola aplikatu ditzakegun hezkuntzan. Izan ere, teknologia berriak oso erabilgarriak dira hezkuntzan metodo berriak bideratzeko. XXI.mendean gaude eta Lehen Hezkuntzako ume guztiak jaio dira informazioaren aroan, ordenagailu batekin besoaren azpian. Beraz, hezkuntza horretara egokitu behar da eta teknologia berrien erabilera bultzatu eskolan. Horrela, hezkuntza sistema gizarte berrira moldatzen delarik.\nIkasleak teknologia berrien aurrean motibatuta daude eta beraz, hau aprobetxatu beharra dago irakasteko metodo hauek erabiliz. Ordenagailuek eta internetek eskeintzen dizkiguten programa berriak erabili behar ditugu informazioa partekatzeko, ezagutzak garatzeko, elkarlana bultzatzeko zein komunikazioa ahalbidetzeko. Baina ez ditugu erabili behar liburuekin egiten dugun berdina egiteko, hauek eskeintzen dizkiguten baliabideetaz baliatu behar gara.\nBeste alde batetik, pentsatzen dut IKT-ek ere alde negatiboa dutela. Gaur egun, umeek zortzi urterekin jada mugikorrak dituzte eta nire galdera da: benetan haurrek adin honekin beharrezkoa dute mugikor bat? Nire ustez, hau ez da normala eta mugak jarri behar dira. Horregatik , eskolak neurtu behar du IKT-en erabilera, ondorio negatiboak ere ekar ditzakeelako, hala nola, adikzioa, aurrrez aurreko komunikazioa galtzea eta abar, Nahiz eta teknologia berriak umeen eguneroko bizitzetan egon, hauek neurriz erabili eta arriskuak kontuan hartu behar dira.\nAmaitzeko, esan behar dut lauhilabete hau aprobetxagarria eta aberasgarria izan dela. IKT-en inguruan ondorioztatzen dut, jada aipatu dudan moduan, IKT-en erabilera beharrezkoa dela hezkuntzan eta guk, irakasle moduan, prestakuntza egokia jaso behar dugula hauek maneiatzeko eta ikasleei metodo egokiak irakasteko, beti kontuan izanda arriskuak.\nArgazkiaren iturria: http://www.ahoravalencia.es/wp-content/uploads/2014/10/movil-ni%C3%B1o-000.jpg\nPublicado por Laura Iriarte en 13:47 No hay comentarios:\nGaurko eskoletara gero eta atzerritar gehiago etortzen dira, hori dela eta, hizkuntza aniztasuna aurkitzen dugu ikastetxeetan. Ikasle etorkinek euren ama hizkuntza hitz egiteaz gain, eskolako hizkuntza ere mintzatu behar dute, horregatik, askotan zailtasunak agertzen dira.\nEAEn bi hizkuntza ofizial daudela kontuan hartzekoa da. Gainera, eskolan gero eta gehiago lantzen da hizkuntza aniztasuna, bi hizkuntza ofizial egoteaz eta lantzeaz gain, atzerriko hizkuntza, kasu honetan ingelesa, txikitatik hasten dira ikasten. Beraz, kanpotik datozenek testuinguru konplexu honekin talka egiten dute.\nIkasle etorkinek hizkuntzak ikasteko planak hobetu nahi dira, integrazioaz aparte, emaitza eta errendimendu akademikoa ere hobetzeko. Beraz, guzti hau aurrera eramateko, aztertu beharra dago haur atzerritarrek hezkuntza eleanitza nola barneratzen duten eta zer-nolako hizkuntza-gaitasuna duten. Era honetan, plana martxan jarriz, ikaslearen gaitasunak hobetu ahal izango dira eta ikasleak testuingurura hobeto egokituko dira.\nBestalde, ikasle horien jatorrizko hizkuntza albo batera ez uztea garrantzitsua da, kultura aniztasuna mantendu dadin eta ikaslearen integrazioa nolakoa den aztertzeko, prozesua hobeto jarraitzeko.\nAmaitzeko, esan beharra dago ikastetxe batean, hizkuntza-aniztasuna egoteak aberasten gaituela eta garrantzitsua dela bakoitzak bere ama hitzkuntza zaintzea. Hala ere, zailtasunen aurrean neurriak jarri behar dira ikasle guztiek aurrera ateratzeko.\nPublicado por Laura Iriarte en 13:24 No hay comentarios:\nTeoria azken klase honetan, azken dokumentatzaile taldeen aurkezpena ikusi dugu eta gainontzeko taldeek bezala euren sitesa erakutsi digute eta bertan, egokitutako taldeen lanak ikusgai izan ditugu. Aurkezpena interesgarria izan da, sitesa aurkeztu eta honen antolamendua azaltzeaz gain,lan honen inguruan haien iritziak eta hausnarketak azalarazi dizkigutelako.\nBestalde, azken aurkezpenaren ondoren, irakasleak, irakasgaia ixteko asmoz, powerpoint bat eta bideo batzuk jarri dizkigu eskola berria eta IKT-en inguruan. Bideo hauek hausnarketa egitera eraman naute. Bideo batean emakume batek aipatutako esaldi batek gehien harritu nauena izan da. Izan ere, honek aipatzen zuen ikasleek azterketak egiten badituzte, azterketaren galderen erantzunak interneten agertzen badira, azterketa horrek ez duela ezertarako balio. Ideia hau oso interesgarria iruditu zait eta zentzu batean alde nago honekin. Umeek egiten dituzten frogetan ez daude hausnarketara eramaten duten galderarik, ezta iritzi pertsonala ematera bideratzen dutenak ere. Gaurko azterketak beste modu batean bideratu behar dira, beharbada hausnarketa baten bitartez teoria aplikatzea. Batzuetan galdera teorikoak ezinbestekoak dira, baina hauek formulatzeko era ezberdinak daude. Beraz, pentsatzen dut azterketa batean denetarik egon behar dela.\nAzkenengo klase honen ondorio moduan, esan dezaket argi dagoela daukagunhezkuntza sistema aldatu beharra dagoela eta horretarako ahalmena eta gakoa irakasle berriok dugula.\nArgazkiaren iturria: http://statics.erasmusu.com/originals/el-peor-examen-de-mi-vida-87266341d81d2e0b8e696a5b434bfb9f.jpg\nPublicado por Laura Iriarte en 16:00 No hay comentarios:\nEtiquetas: Saio teorikoen astekaria\nGainontzeko taldeak ebaluatzeko, talde bakoitzaren hausnarketa bat egin ordez, guztien hausnarketa orokor bat egingo dut non azalduko ditudan jorratu diren alderdi ezberdinak. Honetaz gain, taula bat sortu dut ebaluazio irizpide ezberdinekin eta bakoitzari egokitutako nota jarriko diot.\n1: Ez dute aurkezpen argi bat egin, azalpenak ulergaitzak izan dira eta egin beharreko lana ez zegoen eginda.\n2: Egin beharreko lana eginda dago, baina informazioa faltan izan dugu. Aurkezpena kili-kolo egon da.\n3. Lana aurrera atera da, baina aurkezpena ez da oso argia izan.\n4: Jorratutako gaia landuta egon da, informazioa ondo iritzi da entzuleengana. Aurkezpena argia izan da.\n5: Informazioa eta gaia oso landuta egon da, gaia ondo transmititzeaz gain, aurkezpenari originaltasun kutsua eman diote.\nDokumentatzaileak: Mikel Artaraz, Elene Arrieta, Josu Artetxe eta Eneko Aretxabaleta\nAnder Gastesi, Xabier Ibarrondo, Ane Goienetxe eta Josu Hernaez\nJon Larramendi, Agueda Larrazabal, Aimar Legorburu eta Alazne Lopez\nAitziber Luperena, Hilargi Macho, Izaro Maguregi eta Marina Mardones\nDokumentatzaileak: Peio Capdeville, Edurne Bueso, Loiola Canales eta Irati Caballero\nAmaia Santamaria, Gorka Santamaria, Naia Zubiarrain eta Andrea Seco\nEider Martinez, Iñaki Tavera, Tatiana Terron eta Junkal Susperregi\nUnai Valtierra, German Vazquez, Nerea Velasco eta Cristina Yelamos\nAmets Zarraga, Xabier Zarraga, Iraitz Zarraga eta Leire Zabala\nDokumentatzaileak: Maider Bilbao, Alazne Bajo, Xabier Bilbao eta Maite Barriuso\nNatalia Monroy, Ane Monzon, Gonzalo Morales eta Nerea Olivier\nJon Martija, Unai Martin, Naia Martinez eta Maria Menoyo\nItziar Ortega, Ekai Prieto, Eloie Palazuelos eta Josu Perez\nAila Salcede, Haizea Ruiz, Ziortza Sagasti eta Olaia Sanchez\nEider Reta, Markel Rios, Mikel Rodriguez eta Itziar Rodriguez.\nDokumentatzaileak: Larraitz Aldazabal, Aitor Aburto, Iraia Alvarez eta Ane Alegria\nMaitane Garcia, Mikene Ferreiro, Ekaitz Garcia eta Aitor Etxeandia\nGarazi Cortes, Mireia Cobos, Leire De Prado eta Maria De Jesus\nEster Diego, Maider Diez, Gontzal Diez eta Miren Eeles\nJon Garcia, Aingeru Garcia, Dani Linero, Unai Garcia, Nerea Garcia eta Aitziber Molinuevo\nJoane Elorriaga, Lara Estrella, Asier Egiguren eta\nAzkenik, guztiaren hausnarketa egitera pasako naiz. Aipatu beharra daukat talde batzuek besteek baino denbora gehiago izan dutela lana prestatzeko, beraz, lanak osoagoak izan dira, prestatuagoak eta originalagoak. Hori dela eta, horietako talde askok nota hobeagoa dute, aurkezpenak originalagoak izan dira. Hala ere, talde guztiek lan handia egin dute. Lanen gaiak ezberdinak izan dira, nahiz eta guztiak IKT-en inguruan izan. Beraz, honek interesgarria izatea eragin du. Bestalde, aurkezpenak haien artean ezberdinak izan dira eta honek dinamikotasuna sortu du. Talde batzuk powtoon programa erabili dute, lan originalenak iruditu zaizkidanak, asko gustatu zait. Honetaz gain, bideoak egiteko ere movie maker programa erabili dute. Gainontzekoek prezi eta powerpoint-a erabili dute. Hala ere, guztiak interesgarriak izan dira eta asko ikasi dut aurkezpen guztiekin.\nPublicado por Laura Iriarte en 11:58 No hay comentarios:\nEtiquetas: Saio teorikoak, taldeko lana\nTaldearen ebaluaketarekin jarraitzeko, aipatu beharra daukat talde moduan ondo ibili garela eta elkarlana izan dugula helburutzat. Bigarren astean aurkeztu behar izan dugu lana eta ez dugu denbora nahikorik izan aurkezpen polit bat prestatzeko, nahiz eta lana teorikoki ondo landu dugun.\nEz genekien aurkezteko bideoak egin ahal zirenik eta irizpideetan jartzen zuena jarraitu dugu. Lanaren aurkezpena powerpoint baten bitartez egin eta azalpenak ahoz egin ditugu. Orokorrean, aurkezpena ondo atera zaigu, ulergarria eta argia izan da eta ez ditugu arazo teknikorik izan. Hala ere, jada aipatu dudan moduan denbora gehiago izan bagenu eta beste metodo batzuk erabili ahal zirela jakin izan bagenu, beste gauza batean pentsatuko genukeen (powtoon...). Beharbada, aurkezpenean ez da ikusi egindako lan osoa.\nAurkezpena alde batera utziz, lan teorikoan finkatuko naiz. Lan hau egiteko bakarka irakurri ditugu testuak eta ondoren binaka bi laburpen ezberdin egin ditugu, azkenik, bi laburpenak batu ditugu bakarra osatuz, era honetan, laburpenak guztion ideiak barne hartzen ditu. Prozesu hau egitean, elkarlanean beti ibili gara, elkarri lagunduz, gomendioak emanez eta batez ere errespetuz jokatu dugu beti.\nAzkenik, esan beharra daukat talde bezala ondo moldatu garela, guztion ideiak kontuan hartu ditugula, nahiz eta batzuetan desadostasunak egon diren, elkarrekin konpontzen saiatu gara. Hori dela eta, taldeari 9 bat jartzen diot.\nPublicado por Laura Iriarte en 11:56 No hay comentarios:\nTaldeko lanaren autoebaluaketa\nHasi baino lehen aipatu behar dut egokitu zaigun lana Web 2.0 izan dela eta honi buruz, gehiago jakitea oso interesgarria iruditu zaidala, nire aurreko ezagutzak osatu ahal izan ditudalako.\nLehendabizi, aipatu beharra daukat lan honetarako gogoz aritu naizela, nahiz eta hasiera batean galduta ibili. Hasteko, egokitutako hiru testuak irakurri eta hauen ideia nagusiak azpimarratu nituen. Testua amaitzean, orri batean eskema bat egin nuen ideia nagusiekin. Irakurritako hiru testuak oso interesgarriak iruditu zitzaizkidan, gaurko errealitatea zuzen-zuzenean erakusten dutelako. Hala ere, hauen gaiak nahiko antzekoak zirenez, momentu batzuk astunak izan ziren. Ondoren, egokitutako bideoa ikusi nuen, interneteko historia kontatzen ziguna. Bideoarekin ez dut testuekin dudan iritzi bera, ikusi nuenean ez nuen oso ondo ulertu, hitz tekniko ugari erabiltzen zituelako. Gainera, kontatzen zuena Web 2.0 gaiarekin ez diot lotura zuzena ikusi. Honen ostean, taldean bildu ondoren, lana banatu genuen eta egokitu zitzaidana gogoz egin nuen.\nBestalde, aurkezpenean egindakoa ebaluatuko dut. Aurkezpena talde moduan ondoren azalduko dut eta nire lanean zentratuz, pentsatzen dut nire aurkezpena argia izan dela eta ondo azalduta egon dela. Hala ere, ziurtasun falta sumatu dut eta beste batzuetan baino urduriago sentitu naiz.\nTaldean lanean gogor ibili naizela pentsatzen dut eta taldeari hainbat ekarpen egin dizkiodala. Lantaldean hasiera batetik nire ideiak eta proposamenak adierazi ditut. Nahiz eta ideia batzuk onartu diren eta beste batzuk ez, beti kontuan hartu dira, gainontzekoen ideiak bezala. Ideiak alde batera utzita, lantaldeari beste ekarpen batzuk ere egin dizkiodala pentsatzen dut, hala nola, taldekideengandik iniziatiba falta sumatu dudanean lan egiteko gogoa pizten saiatu naiz eta beti gure arteko arazoak konpontzen saiatu. Aipatu dudan moduan, nire kideengandik iniziatiba falta ikusi dut eta hainbat momentutan taldearen gainean egon behar izan naizela sentitu dut, dena azken momenturako ez uzteko. Hala ere, ondo egin dudala pentsatzen dut.\nAzkenik, esan beharra daukat nire buruari 9 bat ematen diodala egin beharreko lana gogoz egin dudalako, elkarlanean aritu naizelako, laguntza eskeini dudalako eta nire interesa beti ehuneko ehunean egon delako. Hala ere, lana guztiz eginda ez zegoela ikusi dudan momentuetan urduri jarri naiz eta nire taldekideek zituzten lan egiteko ohiturekin ez dut bat egin, hala ere, taldean lan egiten denean horrelako arazoak daudela pentsatzen dut.\nPublicado por Laura Iriarte en 11:55 No hay comentarios:\nGaurko teorian dokumentatzaileen lanak ikusi ditugu, dokumentatzaile taldeetatik hiruk egin dituzte aurkezpenak. Talde bakoitzak lau edo bost taldeen lanak jaso dituzte eta horiek hartuta sites bat sortu dute informazio guztia partekatzeko eta ondorioak ateratzeko.\nTalde guztiek haien sitesaren egitura eta antolamendua erakutsi digute zeinetan gainontzeko taldeen aurkezpenak eta egindako lana ikusgai izan ditugu. Esan beharra dago lan handia egin dutela sitesetan guztion lana antolatzeko. Izan ere, lan hau azkenengo bi hilabeteetan zehar egin dute. Orokorrean, talde guztien sitesa oso argiak izan dira, nahiz eta batzuk besteak baino ordenatuagoak zeudela pentsatzen dudan.\nDokumentatzaileen lana oso interesgarria eta baliogarria iruditu zaidala ondorioztatzen dut, eskura izan dezakegulako talde bakoitzak egindako lana eta era honetan, informazio osoa partekatuko dugu. Modu honetan, gure ezagutzak zabalduko ditugu guztion ideiak sites horietan sartuta daudelako.\nIrakasleak aurkezpenen amaieran galdera bat egitera eraman gaitu: orain kapazak izango ginateke azterketa bat egitera kurtso hasieran egin zizkiguten galderei erantzunez (zer dira ikt-ak?...)? Pertsonalki, pentsatzen dut talde gehiena gai izango litzatekeela galdera hauei erantzuna emateko. Izan ere, konturatu gabe IKT-ei buruz izugarri ikasi dugu eta hauen erabilera eskolan nola izan beharko litzatekeen ikasi dugu.\nArgazkiaren iturria: http://www.pc-texnikos.net/images/websites.jpg\neskola inklutsiboa (2)\nSaio teorikoak (8)\nSaio teorikoen astekaria (6)\nArchivo del blog diciembre (9) noviembre (10) octubre (3)


Diputación Foral de Gipuzkoa (via Public) / Aldundiak 550.000 bideratuko ditu emakumeen eta gizonen berdintasuna sustatzera\n03/16/2017 | Press release | Distributed by Public on 03/16/2017 09:54\nAldundiak 550.000 bideratuko ditu emakumeen eta gizonen berdintasuna sustatzera\nDiputatu Nagusiaren Kabinetea\nDeialdi berriak indarkeria matxistaren aurkako proiektuak eta kontziliazioa eta ardura partekatua sustatzen dituzten proiektuak lehenesten ditu\nGipuzkoako Foru Aldundiak 550.000 eurorekin lagunduko ditu emakumeen eta gizonen berdintasuna sustatzen duten proiektuak, bai udalek eta mankomunitateek, bai emakume elkarteek eta irabazi asmorik gabeko beste entitate batzuek, sustatzen dituztenak. Gaur ireki den 2017rako deialdi berri honetan lehenesten dira, batez ere, indarkeria matxistaren aurka doazen proiektuak eta bizitzaren esparru guztietan kontziliazioa eta ardura partekatua sustatzen dituzten proiektuak.\nEgungo Aldundiak ezarrita dituen helburu estrategikoetako bateko bi ardatzak dira Gipuzkoako gizartea sentsibilizatzea ardura partekatu dezan eta berdintasunezkoa izan dadin, eta indarkeria matxistarekin amaitzea; hori dela eta, deialdi honetarako, % 25eko igoera mantentzen da 2015eko deialdiarekiko.\n2008tik aurrera, emakumeen eta gizonen berdintasunari buruzko foru organoa sentsibilizazio zereginak burutzen ari da, tokiko entitateei baliabide material, ekonomiko eta pertsonalak emanez berdintasuna xede duten programak eta jarduerak burutzeko. Orobat, organoak baliabideak eta zerbitzu soziokomunitarioak ezartzen ditu, helburu dutenak bizitza, familia eta lana uztartzen laguntzea.\n450.000 euroko diru-poltsarekin, Gipuzkoan berdintasunerako politikak garatzea sustatuko da. Proiektu bakoitzak 10.000 euro arteko laguntza jasoko du. Legealdi honetako ildo estrategikora egokitzen diren proiektu berritzaileak sustatu nahi dira: kontziliazioa eta gizarte antolakuntza erantzunkide baten sustapena. Hori dela eta, bultzatuko diren jarduerak izango dira emakumeen eta gizonen artean lanean, familian eta bizitza pertsonalean dauden desorekak eta parte hartzeko baldintzak gainditzen lagunduko dutenak, eta zaintzan emakumeen eta gizonen erantzunkidetasuna sustatuko dutenak.\nHalaber, Aldundiak beste ildo estrategikoa helburutzat duten proiektu berritzaileei laguntza emango die: indarkeria matxistaren alorreko sentsibilizazioa, prebentzioa eta arreta hobetzea, 'Gipuzkoako emakumeen aurkako indarkeriari aurre egiteko I. Foru Plana, Aurre!' planak planteatzen duenaren arabera.\nAzkenik, deialdi honen bidez, orobat bilatuko da udalei laguntzea, berdintasuneko tokiko politikak garatzeko baliabiderik ez izan arren, berdintasuneko aholkularitza tekniko espezializatua kontratatu nahi badute udal barruan lan prozesu batzuk abian jartzeko. Era berean, Berdinbidean programara atxikitako 10.000 biztanle azpiko herriek, 100.000 euroko diru-poltsa izango dute emakumeen eta gizonen berdintasuna sustatzeko politiketarako eta lehen aipatutako estrategiei lotutako ekintzak gauzatzeko.


«B8 bitamina»: berrikuspenen arteko aldeak - Wikipedia, entziklopedia askea.\n«B8 bitamina»: berrikuspenen arteko aldeak\nB8 bitamina (aldatu)\n21:19, 22 maiatza 2010ko berrikusketa\n330 bytes added , Duela 11 urte\n17:20, 16 maiatza 2010ko berrikusketa (aldatu)\n21:19, 22 maiatza 2010ko berrikusketa (aldatu) (desegin)\n[[Fitxategi:Biotin structure.svg|thumb|Biotinaren egitura]]\n'''B8 bitamina''', '''biotina''' edo H bitamina izenaz ere ezagutzen dena, [[bitamina]] hidrosolugarria eta alkoholetan solugarria da, beroa ongi jasaten du eta erraz oxidatzen da. [[Karbono hidrato]], [[gantz]], [[aminoazido]] eta [[purina|purinen]] [[metabolismo]]an parte hartzen du.\nMuskuluetakoBere gabeziak muskuluetako mina, [[ekzema]] eta dermatitisa[[dermatitis]]a arintzeazeragiten gain,du. depresioa[[Depresio]]a eta logureari aurre egitenegiteko ereerabiltzen laguntzenda duera terapeutikoan. Guztiz beharrezkoa da gantzen sintesi eta degradaziorako, eta baita zenbait [[aminoazido]] degradatzeko ere.\n[[Karbono dioxido]]aren transferentzia-erreakzioetan jarduten du.\n[[Heste]]etako flora [[bakterio|bakteriarrak]] biotina ekoizten du, baina ez giza-gorputzak eskatzen duen bezainbeste. Elikagai hauetan ugari da: [[esne]]a eta [[esneki]]etan, [[legami]]etan eta okela eta animalien erraietan.\nGaur egun egunero hartu beharreko B8 bitamina kopurua egunean 200-300 μg dela onartzen da. Halere, kontu honen inguruan egindako ikerketek eztute behin betiko emaitzarik eman.\nBiotina 3 era desberdinetan agertzen da naturan: biotina aske bezala (gizakiak probestu dezakeen era bakarra), biozitina osatuaz eta sulfoxido bezala.\n[[Kategoria:B taldearen bitaminak]]